CELEX: 32017R0270
Language: fi
Date: 2017-02-16 00:00:00
Title: Komission täytäntöönpanoasetus (EU) 2017/270, annettu 16 päivänä helmikuuta 2017, täytäntöönpanoasetuksen (EU) N:o 540/2011 muuttamisesta tehoaineen sulfuryylifluoridi hyväksymisedellytysten osalta (ETA:n kannalta merkityksellinen teksti. )

17.2.2017   
               
               
                  FI
               
               
                  Euroopan unionin virallinen lehti
               
               
                  L 40/48
               
            KOMISSION TÄYTÄNTÖÖNPANOASETUS (EU) 2017/270,
      annettu 16 päivänä helmikuuta 2017,
      täytäntöönpanoasetuksen (EU) N:o 540/2011 muuttamisesta tehoaineen sulfuryylifluoridi hyväksymisedellytysten osalta
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan mukaisen jälkimmäisen vaihtoehdon sekä 78 artiklan 2 kohdan,
      sekä katsoo seuraavaa:
      
                  (1)
               
               
                  Komission direktiivissä 2010/38/EU (2) säädetään, että ilmoittajan on toimitettava lisää vahvistavia tietoja sulfuryylifluoridin arvioidusta eliniästä ilmakehässä, sulfuryylifluoridin pitoisuuksista troposfäärissä sekä myllyjen käsittelyä koskevista edellytyksistä, joilla varmistetaan, etteivät viljoissa olevat fluoridi-ionijäämät ylitä luonnossa esiintyviä määriä.
               
            
                  (2)
               
               
                  Neuvoston direktiivin 91/414/ETY (3) liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.
               
            
                  (3)
               
               
                  Ilmoittaja toimitti lisätietoja, joiden tarkoituksena on vahvistaa riskinarviointi, joka koskee sulfuryylifluoridin vaiheita ilmakehässä ja koneissa kaasutuksen aikana esiintyviä fluoridi-ionijäämiä myllytuotteissa.
               
            
                  (4)
               
               
                  Yhdistynyt kuningaskunta arvioi ilmoittajan toimittamat lisätiedot. Se toimitti arviointinsa arviointikertomusluonnoksen lisäyksenä muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, 4 päivänä kesäkuuta 2015.
               
            
                  (5)
               
               
                  Komissio katsoi, ettei ilmoittajan toimittamien lisätietojen perusteella voida sulkea pois mahdollisuutta, että koneissa kaasutuksen aikana myllytuotteissa olevat jäämien tasot ylittävät luonnossa esiintyvät fluoridi-ionien määrät tai etteivät ne vastaa asianmukaisia jäämien enimmäistasoja. Sen vuoksi hyväksymisedellytyksiä olisi muutettava, jotta varmistetaan, että käsitellyissä välineissä olevat myllytuotteet täyttävät aina Euroopan parlamentin ja neuvoston asetuksessa (EY) N:o 396/2005 (5) säädetyt vaatimukset. Komissio katsoi lisäksi, ettei toimitetuissa tiedoissa osoitettu sulfuryylifluoridin pitoisuuksien vakaata tilaa troposfäärissä; sen vuoksi on myös tarpeen jatkaa troposfäärin sulfuryylifluoridipitoisuuksien seurantaa, kunnes vakaa tila voidaan katsoa täysin toteen näytetyksi, ja toimittaa asiaa koskevat tiedot säännöllisesti komissiolle, jäsenvaltioille ja elintarviketurvallisuusviranomaiselle viiden vuoden välein.
               
            
                  (6)
               
               
                  Sulfuryylifluoridi on myös hyväksytty biosiditehoaineena komission direktiivin 2009/84/EY (6) mukaisesti. Ongelmista, jotka liittyvät yhtä lailla sulfuryylifluoridin käyttäytymiseen ympäristössä kuin sen käyttöön torjunta-aineena, on vaadittu lisätietoja, joihin kuuluu muun muassa troposfäärissä esiintyvien pitoisuuksien seuranta. Ylimääräisen työn välttämiseksi ja arviointiprosessin järkeistämiseksi tiedot olisi toimitettava samanaikaisesti.
               
            
                  (7)
               
               
                  Sen vuoksi täytäntöönpanoasetuksen (EU) N:o 540/2011 liitettä olisi muutettava.
               
            
                  (8)
               
               
                  Hakijalle annettiin mahdollisuus esittää huomautuksensa tarkastelukertomuksesta.
               
            
                  (9)
               
               
                  Jäsenvaltioille olisi annettava aikaa sulfuryylifluoridia sisältävien kasvinsuojeluaineiden lupien muuttamiseen tai peruuttamiseen, jos ne eivät täytä rajoitettuja hyväksymisedellytyksiä.
               
            
                  (10)
               
               
                  Jos jäsenvaltiot myöntävät sulfuryylifluoridia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään kahdeksantoista kuukauden kuluttua tämän asetuksen voimaantulosta.
               
            
                  (11)
               
               
                  Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
               
            ON HYVÄKSYNYT TÄMÄN ASETUKSEN:
      1 artikla
      Täytäntöönpanoasetuksen (EU) N:o 540/2011 muuttaminen
      Muutetaan täytäntöönpanoasetuksen (EU) N:o 540/2011 liite tämän asetuksen liitteen mukaisesti.
      2 artikla
      Siirtymätoimenpiteet
      Jäsenvaltioiden on asetuksen (EY) N:o 1107/2009 mukaisesti tarvittaessa muutettava tai peruutettava sulfuryylifluoridia tehoaineena sisältävien kasvinsuojeluaineiden voimassa olevat luvat viimeistään 9 päivänä syyskuuta 2017.
      3 artikla
      Siirtymäaika
      Jäsenvaltioiden asetuksen (EY) N:o 1107/2009 46 artiklan mukaisesti myöntämän siirtymäajan on oltava mahdollisimman lyhyt ja päätyttävä viimeistään 12 kuukauden kuluttua kyseisen luvan rajoittamisesta tai peruuttamisesta.
      4 artikla
      Voimaantulo
      Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
      
         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 16 päivänä helmikuuta 2017.
         
            
               Komission puolesta
            
            
               Puheenjohtaja
            
            Jean-Claude JUNCKER
         
      
      
         (1)  EUVL L 309, 24.11.2009, s. 1.
      
         (2)  Komission direktiivi 2010/38/EU, annettu 18 päivänä kesäkuuta 2010, neuvoston direktiivin 91/414/ETY muuttamisesta sulfuryylifluoridin sisällyttämiseksi siihen tehoaineena (EUVL L 154, 19.6.2010, s. 21).
      
         (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).
      
         (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).
      
         (5)  Euroopan parlamentin ja neuvoston asetus (EY) N:o 396/2005, annettu 23 päivänä helmikuuta 2005, torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta (EUVL L 70, 16.3.2005, s. 1).
      
         (6)  Komission direktiivi 2009/84/EY, annettu 28 päivänä heinäkuuta 2009, Euroopan parlamentin ja neuvoston direktiivin 98/8/EY muuttamisesta sulfuryylifluoridin lisäämiseksi tehoaineena liitteeseen I (EUVL L 197, 29.7.2009, s. 67).
      
         LIITE
         Korvataan sarake ”Erityiset säännökset” täytäntöönpanoasetuksen (EU) N:o 540/2011 liitteessä olevassa A osassa olevalla rivillä 307, sulfuryylifluoridi, seuraavasti:
         
            ”A OSA
            Lupa voidaan myöntää ainoastaan ankeroisten ja hyönteisten torjuntaan (kaasutteena) ammattikäytössä ja tiiviisti suljettavissa tiloissa, jos
            
                        a)
                     
                     
                        kyseiset tilat ovat tyhjiä; tai
                     
                  
                        b)
                     
                     
                        mikäli kaasutetussa tilassa on elintarvike- tai rehutuotteita, käyttäjät ja elintarvikealan toimijat voivat varmistaa, että ainoastaan Euroopan parlamentin ja neuvoston asetuksessa (EY) N:o 396/2005 (*1) sulfuryylifluoridille ja fluoridi-ionille vahvistettujen voimassa olevien jäämien enimmäismäärien mukaiset elintarvike- ja rehutuotteet pääsevät elintarvike- ja rehuketjuun; tätä varten käyttäjien ja elintarvikealan toimijoiden on toteutettava kaikilta osin Euroopan parlamentin ja neuvoston asetuksen (EY) N:o 852/2004 (*2) 5 artiklassa säädetyt HACCP-periaatteita vastaavat toimenpiteet; käyttäjien on erityisesti määriteltävä kriittiset valvontapisteet, joissa valvonta on tärkeää jäämien enimmäismäärien ylittymisen ehkäisemiseksi, sekä laadittava ja pantava täytäntöön näiden kriittisten valvontapisteiden seurantamenettelyt.
                     
                  B OSA
            Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöön panemiseksi on otettava huomioon pysyvässä kasvi-, eläin-, elintarvike- ja rehukomiteassa 7. joulukuuta 2016 valmiiksi saadun sulfuryylifluoridi koskevan tarkastelukertomuksen päätelmät ja erityisesti sen lisäykset I ja II.
            Kokonaisarvioinnissa jäsenvaltioiden on kiinnitettävä erityistä huomiota
            
                        —
                     
                     
                        riskiin, joka aiheutuu epäorgaanisen fluoridin saastuttamista tuotteista, kuten myllykoneistoon kaasutuksen ajaksi jääneet jauhot ja leseet tai myllyn siiloissa varastoidut jyvät. Toimenpitein on varmistettava, että ainoastaan voimassa olevien jäämien enimmäismäärien mukaiset tuotteet pääsevät elintarvike- ja rehuketjuun;
                     
                  
                        —
                     
                     
                        käyttäjille ja työntekijöille aiheutuvaan riskiin esim. tultaessa kaasutettuun tilaan tuuletuksen jälkeen. Toimenpitein on varmistettava, että he käyttävät hengityksensuojainta (SCBA) tai muuta asianmukaista henkilönsuojainta;
                     
                  
                        —
                     
                     
                        sivullisille aiheutuvaan riskiin rajaamalla asianmukainen suojavyöhyke kaasutetun tilan ympärille.
                     
                  Lupaedellytyksiin on tarvittaessa sisällyttävä riskinhallintatoimenpiteitä.
            Ilmoittajan on toimitettava komissiolle, jäsenvaltioille ja elintarviketurvallisuusviranomaiselle sulfuryylifluoridin pitoisuuksien seurantaa troposfäärissä koskevat tiedot viiden vuoden välein 30. kesäkuuta 2017 alkaen. Analyysissa sovellettava havaintoraja on vähintään 0,5 ppt (= 2,1 ng sulfuryylifluoridia/m3 troposfäärissä).